97-jarige spring weer valskerm vir D-dagTom Rice tydens sy tandemsprong (Foto: AP Photo) Valskermspringers spring weer oor Normandië, net soos wat soldate 75 jaar gelede vir D-dag gedoen het, dié keer natuurlik sonder dat iemand op hulle skiet. C-47-vragvliegtuie het ŉ paar honderd valskermspringers in groepe afgelaai, insluitend die 97-jarige Tom Rice, ŉ D-dag-veteraan. “Dit was perfek! ŉ Perfekte sprong,” het Rice gesê. “Ek voel wonderlik. Ek sal dit graag weer wil doen.” Die valskermspringers het Woensdag hulde gebring aan die soldate wat te midde van skote hul lewens gewaag het. Die Slag van Normandië was die Geallieerde inval van Normandië, deel van die Normandië-veldtog tydens die Tweede Wêreldoorlog. Dit het begin op 6 Junie 1944 (in die algemeen bekend as D-dag) en het geëindig op 30 Junie 1944. Meer as 156 000 troepe was betrokke in die kruising van die Engelse Kanaal vanaf Engeland na Normandië. Die Normandiese inval het begin met oornag valskerm- en sweeftuig-landings, massiewe lugaanvalle, vlootbombarderings, en ’n vroeë-oggend amfibiese fase. Die “D-dag”-magte het uit basisse langs die suidkus van Engeland ontplooi. Die landingstrook vir Woensdag se operasie was ŉ stuk grond met veldblomme buite Carentan, een van die teikens van die duisende valskermspringers wat die besette Frankryk betree het. Rice, van San Diego in die VSA, het rofweg in dieselfde gebied gespring waar hy op D-dag geland het. Hy het gesê dit was donker toe hy in 1944 daar geland het en hy is dus nie heeltemal seker presies waar dit was nie. Hy het 75 jaar gelede saam met die Amerikaanse weermag se 101ste lugvleuel gespring en veilig geland. ŉ Koeël het sy valskerm getref. “Dit was die slegste sprong van my lewe,” het hy gesê. Sy linkerarm het ook vasgehaak toe hy uit die vliegtuig geswaai het, en het die kant van die vliegtuig getref en weer teruggeswaai. “Ek het net probeer om my arm reguit te maak om te kon spring,” het hy aan die Associated Press in ŉ onderhoud gesê. Rice het Woensdag in tandem met ŉ ander valskermspringer gespring ná hy ses maande lank saam met ŉ afrigter geoefen het. ŉ Amerikaanse vlag het onder hom gewapper en duisende toeskouers het hom met ŉ gejuig begroet. Ander valskermspringers het aandenkings van die Tweede Wêreldoorlog by hulle gehad, sommige het items gehad waarmee hul oupas in die oorlog was. Op ŉ vraag wat sy D-dag-kamerade van sy sprong sou dink, het Rice gesê: “Hulle sal dol wees daaroor. Van hulle sal dit nie meer kan doen nie. Baie is reeds oorlede. Ons het 38% sterfgevalle gehad. Net soos baie ander veterane sukkel hy nog steeds om die oorlog te verwerk. “Al die soldate ly aan dieselfde probleem om skuldgevoelens te verwerk. Dit pla ons heeltyd wat ons gedoen het. Ons het baie verwoesting en skade aangerig. Ons het die Duitsers weggejaag, en om terug te keer hierheen is ŉ mate van afsluiting. Mens kan nou die kwessie afsluit.”